พระเจ้าหลุยส์ที่ 2 แห่งฝรั่งเศส

พระเจ้าหลุยส์ที่ 2 แห่งฝรั่งเศส หรือพระฉายา หลุยส์ผู้ติดอ่าง (; 1 พฤศจิกายน 846 – 10 เมษายน 879) ทรงเป็นพระมหากษัตริย์อากีแตนและภายหลังเป็นพระมหากษัตริย์อาณาจักรแฟรงก์ตะวันตก พระองค์เป็นพระราชโอรสองค์โตในจักรพรรดิชาร์ลผู้ไร้พระเกศากับแอร์ม็องทรูดแห่งออร์เลอ็อง หลุยส์ผู้ติดอ่างมีพระวรกายอ่อนแอ และมีพระชนม์ชีพนานกว่าพระราชบิดาเพียงหนึ่งปีครึ่ง

ใน ค.ศ. 866 หลุยส์ขึ้นครองเป็นผู้ปกครองอากีแตนต่อจากชาร์ลผู้เยาว์ พระอนุชา จากนั้นใน ค.ศ. 877 พระองค์ขึ้นปกครองแฟรงก์ตะวันตกทั้งหมดต่อจากพระราชบิดา รวมถึงบูร์กอญตอนล่างกับพรอว็องซ์ แต่ไม่ได้ปกครองเหนืออิตาลี ทำให้พระองค์ไม่ได้เป็นจักรพรรดิ พระองค์ได้รับการสวมมงกุฎแห่งแฟรงก์ตะวันตกในวันที่ 8 ตุลาคม ค.ศ. 877 จากแอ็งก์มาร์ อาร์ชบิชอปแห่งแร็งส์ ที่กงเปียญ และสวมมงกุฎครั้งที่สองในเดือนสิงหาคม ค.ศ. 878 จากสมเด็จพระสันตะปาปายอห์นที่ 8 ที่ทรัว ขณะที่พระสันตะปาปากำลังเข้าร่วมการประชุมสภาที่นั่น พระสันตะปาปาอาจทรงเสนอมงกุฎจักรพรรดิให้แก่หลุยส์ แต่ถูกปฏิเสธ หลุยส์ทรงมีอิทธิพลทางการเมืองค่อนข้างน้อย พระองค์ถูกพรรณนาว่าเป็น "บุรุษผู้เรียบง่ายและอ่อนหวาน ผู้รักสันติภาพ ความยุติธรรม และศาสนา" ใน ค.ศ. 878 พระองค์พระราชทานดินแดนเคานต์บาร์เซโลนา ฌิโรนา และเบซาลูให้แก่วิลเฟร็ดผมดก พระราชกรณียกิจครั้งสุดท้ายของพระองค์คือการเดินขบวนทัพต่อต้านพวกไวกิงที่รุกราน แต่หลังเริ่มต้นการทัพครั้งสุดท้ายไม่นาน พระองค์กลับประชวรและสวรรคตในวันที่ 10 เมษายน ค.ศ. 879 ที่กงเปียญ

ตอนสวรรคต ดินแดนของพระองค์ถูกแบ่งระหว่างพระราชโอรสสองพระองค์ คือ คาร์โลมันที่ 2 กับหลุยส์ที่ 3 ส่วนโบโซแห่งพรอว็องส์ ดยุกผู้ทรงอำนาจ พยายามสร้างดินแดนของตนในบูร์กอญตอนล่าง  

พระราชวงศ์
พระเจ้าหลุยส์ที่ 2 ทรงอภิเษกสมรสสองครั้ง ทรงอภิเษกสมรสครั้งแรกกับอันส์การ์ดแห่งบูร์กอญ มีพระราชโอรส 2 พระองค์ ได้แก่เจ้าชายหลุยส์ (ประสูติใน ค.ศ. 863) และ เจ้าชายคาร์โลมัน (ประสูติใน ค.ศ. 866) ทั้งสองพระองค์ได้เป็นพระมหากษัตริย์อาณาจักรแฟรงก์ตะวันตก และพระราชธิดาสามพระองค์ คือ Hildegarde (ประสูติใน ค.ศ. 864), Gisela (865–884)

ส่วนพระมเหสีองค์ที่สอง อาเดอแลดแห่งปารีส พระองค์มีพระราชธิดานามแอร์ม็องทรูด (874–914) และชาร์ลผู้เรียบง่าย พระราชโอรสที่ประสูติหลังพระองค์สวรรคต ซึ่งภายหลังขึ้นเป้นพระมหากษัตริย์อาณาจักรแฟรงก์ตะวันตกหลังบรรดาพระเชษฐาสวรรคตไปนานแล้ว

พระเจ้าหลุยส์ที่ 2 มีพระราชโอรสธิดากับอันส์การ์ดแห่งบูร์กอญ พระมเหสีองค์แรก ดังนี้:
พระเจ้าหลุยส์ที่ 3 แห่งฝรั่งเศส
พระเจ้าคาร์โลมันที่ 2
Hildegarde (ประสูติใน ค.ศ. 864)
Gisela (865–884)

พระเจ้าหลุยส์ที่ 2 มีพระราชโอรสธิดากับอาเดอแลดแห่งปารีส พระมเหสีองค์ที่สอง ดังนี้:
ชาร์ลผู้เรียบง่าย
แอร์ม็องทรูด (874–914)

 อ้างอิง 

ข้อมูล







 แหล่งข้อมูล 



หมวดหมู่:พระมหากษัตริย์ฝรั่งเศส
หมวดหมู่:ราชวงศ์การอแล็งเฌียง
หมวดหมู่:พระราชโอรสของจักรพรรดิ